Služobník boží **Ján Havlík** (\* 12. február 1928, Dubovce – † 27. december 1965) bol slovenský seminarista a člen rádu lazaristov. Začiatkom 50. rokov bol vo vykonštruovanom procese odsúdený na desaťročný trest odňatia slobody, v ďalšom procese mu bol vymeraný ešte rok navyše. Fyzické trýznenie vo vyšetrovacej väzbe a kruté podmienky vo väzení pri práci v uránových baniach v okolí Jáchymova mu zničili zdravie. Zomrel vo veku 37 rokov.

V júni 2013 sa začalo skúmanie jeho možného blahorečenia. Pápež František vydal 14. decembra 2023 dekrét o Havlíkovej mučeníckej smrti a o jeho zaradení do zoznamu blahoslavených. Blahorečený bude 31. augusta 2024 v Šaštíne.

Životopis
---------

Ján Havlík sa narodil ako najstarší zo štyroch detí. Rodina bola veľmi chudobná. Jeho rodičia boli veriaci ľudia, ovplyvnila ho aj jeho teta Angela, ktorá bola rehoľníčkou. Havlík chodil osem kilometrov pešo do školy v Holíči.

V roku 1943 sa v Banskej Bystrici stal žiakom apoštolskej školy Misijnej spoločnosti sv. Vincenta z Pauly. Pri povstaní v auguste 1944 boli žiaci najprv premiestnení do Trnavy, potom odišli domov. Po skončení vojny sa Janko vrátil do Banskej Bystrice, aby dokončil štúdium. V máji 1949 zložil maturitu.

O rok neskôr, v máji 1950, bol Havlík spolu s ostatnými novicmi násilne odvezený z apoštolskej školy do „preškoľovacieho ústavu" v obci Kostolná. Nasledovali nútené práce pri stavbe Priehrady mládeže v Nosiciach, kde musel zostať do augusta 1950. Našiel si potom podnájom v Nitre a popri zamestnaní pokračoval v štúdiu teológie.

### Väzenie

Dňa 29. októbra 1951 vtrhli do podnájmu ozbrojené sily ŠtB, Havlík a jeho spolubývajúci boli zatknutí. Vo vyšetrovacej väzbe, kde bol podrobený mučeniu, zostal 15 mesiacov. Vo februári 1953 bol v Nitre v rámci procesu *Štefan Krištín a spol.* odsúdený za vlastizradu na 10 rokov väzenia. Bol prevezený do pracovného tábora Rovnosť pri Jáchymove, kde pracoval v uránových baniach.

V závere leta 1958 bol obžalovaný druhýkrát pre misijnú službu spoluväzňom. Čakala ho vyšetrovacia väzba v Ruzyni. Pri súdnom procese mu bol trest navýšený o ďalší rok. Jeho zdravotný stav bol však už v roku 1960 natoľko zlý, že musel byť prevezený do väzenskej nemocnice vo Valdiciach. Po niekoľkých mesiacoch bol premiestnený do väzenskej nemocnice v Ilave. V októbri 1962 bol síce prepustený na slobodu, ale s podlomeným zdravím, na ktorom sa vážne podpísalo fyzické trápenie i psychické stresy.

Na konci roka 1965 bol hospitalizovaný. Z nemocnice ho prepustili na Štedrý deň. Keď sa o dva dni neskôr, 27. decembra, rozhodol vyhľadať lekára, začal kolabovať uprostred Skalice. Vysilený sa opieral o popolnicu a po prenesení do domu zomrel vo veku 37 rokov.

Uctievanie
----------

V nedeľu 9. júna 2013 sa začal proces blahorečenia Jána Havlíka, ktorý v Skalici otvoril bratislavský arcibiskup Stanislav Zvolenský. Diecézna fáza procesu blahorečenia sa skončila 24. februára 2018 v Kostole sv. Vincenta de Paul v Bratislave.

Pápež František vydal 14. decembra 2023 dekrét o jeho zaradení do zoznamu blahoslavených. Za blahorečeného ho v sobotu 31. augusta 2024 v Šaštíne vyhlási pápežov vyslanec Marcello Semeraro, prefekt Dikastéria pre kauzy svätých.

Referencie
----------

1. ↑  MAGALDI, Raffaele A.. *The Seminarian Who Found His Calling In Communist Captivity: Blessed Ján Havlík* [online]. 2024-02-22, [cit. 2024-02-24]. Dostupné online. (po anglicky)
2. 1 2 3 4 5   *JÁN HAVLÍK – Ján Havlík* [online]. www.janhavlik.sk, [cit. 2024-02-24]. Dostupné online.
3. 1 2  Pozvánka na začatie diecézneho procesu blahorečenia Jána Havlíka Archivované 2014-04-07 na Wayback Machine, JanHavlik.sk
4. 1 2   *Svätý Otec rozhodol, že Ján Havlík bude blahorečený (aktualizované)* [online]. www.tkkbs.sk, [cit. 2023-12-14]. Dostupné online.
5. 1 2  CONT, Communication. *Rite of Beatification of the Venerable Servant of God JAN HAVLÍK* [online]. Congregation of the Mission, 2024-02-20, [cit. 2024-02-24]. Dostupné online. (po anglicky)
6. ↑   *Blahorečenie Jána Havlíka bude 31. augusta v Šaštíne* [online]. Katolícke noviny, 2024-02-28, [cit. 2024-03-20]. Dostupné online.
7. 1 2  Janko Havlík – dvojnásobný odsúdenec za vieru Archivované 2014-04-07 na Wayback Machine, Dubovce.sk, cit. dla SLÁVIKOVÁ, Helena: Hrdinské svedectvo mladosti
8. 1 2   *V Skalici sa začne diecézna fáza blahorečenia Jána Havlíka* [online]. TERAZ.sk, 2013-06-08, [cit. 2024-02-24]. Dostupné online.
9. ↑   *V Bratislave ukončia diecéznu fázu procesu blahorečenia Jána Havlíka* [online]. Vatikánsky rozhlas, 23.2.2018, [cit. 2018-02-28]. Dostupné online.

Externé odkazy
--------------

* Oficiálna stránka o živote a blahorečení Jána Havlíka

Zdroj
-----

*Tento článok je čiastočný alebo úplný preklad článku Ján Havlík na českej Wikipédii.*

Autoritné údaje: * GND: 129074519
* NK ČR: ola2016924417
* VIAF: 67535616